# Ljetopis popa Dukljanina

**Ljetopis Popa Dukljanina** (lat. *Regnum Sclavorum*, **Kraljevstvo Slavena**; poznato i kao **Barski rodoslov**) je južnoslavenska srednjovjekovna kronika nastala u Baru, vjerojatno u drugoj polovici 12. vijeka, čiji je autor anonimni svećenik Dukljansko-barske nadbiskupije.

Paralelno sa slavenskim originalom, koji je izgubljen, nastao je i latinski prijevod, zahvaljujući čijim je prijepisima iz 17. vijeka ovaj vrijedni spomenik južnoslavenske pismenosti i sačuvan. U skladu sa stavovima latinske srednjovjekovne historiografije, autor kronike Gote i Slavene smatra istim narodom, pa svoju povijest *Kraljevstva Slavena* počinje doseljavanjem Gota u oblast bivše rimske provincije Prevalis (današnja Crna Gora), krajem 5. vijeka.

## Sadržaj

Kronika sadrži katalog goto-slavenskih vladara od kraja 5. do sredine 12. vijeka. Djelo opisuje zamišljeno kraljevstvo Slavena, kralja Svatopluka, koji je održao sabor na polju Dalmi, legendu o osnutku Dubrovnika, povijest Duklje i dr.

Uvodni dijelovi kronike u cjelini su nepouzdani kao povijesni izvor. Međutim, vjerodostojnost podataka koje kronika donosi za razdoblje od sredine 10. do polovine 12. vijeka, a koji se odnose na stvaranje snažnog državnog središta u Duklji pod dinastijom Vojislavljevića, u najvećoj mjeri potvrđuju strani izvori.

Literalno najuspješniji dio kronike, pravi mali ljubavni roman, čini poglavlje o životu, ljubavi i stradanju dukljanskog kneza Vladimira i njegove žene Kosare, kćerke bugarskog cara Samuila.

Kronika je značajno svjedočanstvo bogatog nasljeđa srednjovjekovne "južne primorske književnosti". U njen sastav ušli su prerađeni dijelovi izgubljenih spisa - "Hronike Duklje" iz 10. vijeka, "Epa o Duklji" i "Žitija sv. Vladimira" iz 11. vijek, kao i brojne legende i predanja.

## Autor ljetopisa

Ljetopis je sastavio anonimni autor nazvan *Pop Dukljanin*, svećenik u gradu Baru. Prema nepotvrđenim istraživanjima Eduarda Peričića, moguće je da se radi o nadbiskupu Grguru Zadraninu.

U uvodu latinske redakcije, autor ljetopisa naveo je da je kako bi udovoljio željama onih koji su ga zamolili, preveo ljetopis sa slavenskog na latinski jezik.

## Prijepisi ljetopisa

Najstariji sačuvani prijepis je na latinskom jeziku, a datira iz oko 1650. godine, dok je po mogućem starijem izvorniku Mavro Orbini 1601. objavio knjigu na talijanskom, *Il regno degli Slavi*.

Godine 1666. Ivan Lučić objavio je ljetopis pod nazivom *Presbyter Diocleatis Regnum Slavorum* u svojoj knjizi *De regno Dalmatiae et Croatiae: libri sex*, a 1874. Ivan Črnčić objavio je djelo pod nazivom *Popa Dukljanina ljetopis po latinsku i toga nekoliko i još nešto po hrvatsku, po prepisu popa Jerolima Kaletića*.

## Hrvatska redakcija LjPD-a

Splitski plemić Dmine Papalić pronašao je 1500. u Poljicima staru knjigu pisanu *harvackim pismom*, a koja sadrži *Hrvatsku redakciju* Ljetopisa Popa Dukljanina.

Prema mišljenju Stjepana Antoljaka, hrvatska i latinska redakcija poklapaju se do XXIII. poglavlja nakon čega se razilaze i vremenski i sadržajno. U hrvatskoj redakciji Slaveni postaju Hrvati, Svatopluk Budimir, a donosi se i legenda o ubojstvu kralja Zvonimira.

Dmine Papalić je hrvatsku kroniku pronašao 22. listopada 1500. u Krajini u domu Markovića u Poljicima o čemu svjedoči Marko Marulić koji je kronku preveo na latinski jezik pod nazivom "Povijest kraljeva Dalmacije i Hrvatske zajedno s poviješću pustošenja Salone" (*Regum Dalmatiae et Croatiae historia una cum Salonarum desolatione*). Taj prijevod se čuva u Narodnoj biblioteci u Beogradu., dok se rukopis Marulićeva bolonjskog prijepisa naziva *Croatiae Dalmatiaeque regum gesta*.

Isti stari rukopis hrvatske redakcije, preveo je na latinicu 1546. u Omišu, Jerolim Kaletić (Ćaletić).

## Reference

## Reference

* *Ljetopis Popa Dukljanina, priredio Ferdo Šišić, SKA, Beograd-Zagreb, 1928.*
* *Ljetopis Popa Dukljanina, priredio Vladimir Mošin, MH, Zagreb, 1950.*
* *Ljetopis Popa Dukljanina, priredio Slavko Mijušković, GZ, Podgorica, 1967.*
* *Monumenta Montenegrina, I-XV, priredio Vojislav D. Nikčević, IICG, Podgorica, 2001.-2008.*
* *Mužić, Ivan, Hrvatska kronika 547.-1089., Marjan tisak, Split, 2002.* ISBN 953-214-053-0
* *Opća i nacionalna enciklopedija u 20 svezaka, sv. XII, Zagreb, 2006.* ISBN 953-7224-12-0
* *Peričić, Eduard, Sclavorum regnum Grgura Barskog-Ljetopis Popa Dukljanina, Zagreb, 1990.* ISBN 86-397-0066-4
* *Rotković, Radoslav, Kraljevina Vojislavljevića 11.-12. vijeka, Izvori i legende, Podgorica, 1999.*

## Vanjske veze

* Tekst Ljetopisa na Montenegrini ((crn.))
* Montegrina.net - Hrvatska redakcija Ljetopisa Popa Dukljanina ((crn.))